27.09.2010 19:02  Lauri Linnamäe   Tarbija maksab iga kilovatt-tunni eest taastuvenergia tasu 12 senti. Majandus- ja kommunikatsiooniminister Juhan Parts hinnangul diskrediteerivad taastuvenergia tootjad suurte kasumitega ka iseendi õilsat üritust ning tarbija taskust tulev toetus peaks langema märgatavalt. "Kui palju, on raske täpselt öelda, ikka märkimisväärselt, üle 50 protsendi," märkis Parts "Aktuaalse kaamera" vahendusel.    Majandusministril on toeks konkurentsiameti seisukoht, et praeguste toetuste puhul on riik taastuvenergia tootjaile justkui lüpsilehm, kes maksab  tarbija taskust kinni tootjate veerandsaja protsendini ulatuva investeeringutootlikkuse.    "Arvestades, et tegu on avalike toetustega, peame käsitlema ettevõtet nii, nagu monopoolset ettevõtet," ütles Parts. "Jääb teatud tootlikkuse määr, mis on normaalne selles sektoris Euroopas".    Partsi sõnul on mõistlik tootlikkuse määr 6-10 protsenti, üle 10 läheb aga tasakaal tarbijate kahjuks.    Tootjad, kes äriplaanis praeguse toetuste määraga arvestanud, ei kavatse aga ilma lahinguta  alla anda. Nende põhiline argument on õiguspärase ootuse printsiip ehk teisisõnu õiguslik põhimõte, et poole partii pealt mängureegleid ei muudeta.    "Kui tagasiulatuvalt reegeleid muudetakse, õigus ära võetakse, on raske ette kujutada investoreid, kes sooviks tulla järgmistesse projektidesse, kes seda rahuliku südamega teeks," ütles Väo elektrijaama juhataja Andres Taukar.    Tema sõnul võib selline langus tähendada suuri probleeme. "Kaotaksime palju, pole isegi rehkendanud. Me ei  pruugi jääda kasumlikuks ettevõtteks, seda numbrit pole võimalik öelda ühe mõõdu järgi - mõnel rohkem, mõnel vähem," lausus Taukar.    Majandus- ja kommunikatsiooniministeerium loodab taastuvenergia toetust kärpida juba tuleva aasta algusest.